80 የፌዴራል ተቋማት ለቢሮ ኪራይ አንድ ቢሊዮን ብር የሚጠጋ ወጪ ያወጣሉ
የቤቶች ኮርፖሬሽን በበኩሉ ከኪራይ ብቻ በዓመት 549 ሚሊዮን ብር ሰብስቧል አዲስ አበባ፡- የፌዴራል ተቋማት አብዛኛዎቹ የራሳቸው ህንፃ የሌላቸው በመሆኑ በዓመት ለቢሮ ኪራይ አንድ ቢሊዮን የሚጠጋ ብር እንደሚከፈል የገንዘብ ሚኒስቴር ገለጸ፡፡በቀድሞ ስሙ ኪራይ ቤቶች በመባል የሚታወቀው የፌዴራል ቤቶች ኮርፖሬሽን በበኩሉ፤ በ2011 በጀት ዓመት ከመኖሪያ እና ንግድ ቤቶች 549 ሚሊዮን ብር መሰብሰቡን አስታውቋል። የገንዘብ ሚኒስቴር የኮሙዩኒኬሽን ዳይሬክተር አቶ ሃጂ ኢብሳ በተለይ ለአዲስ ዘመን እንደገለጹት፤ በአሁኑ ወቅት 187 የመንግስት ተቋማት ይገኛሉ። ከእነዚህ ውስጥ 80 ያህሉ ለራሳቸው የሚሆን በቂ ህንጻ ስለሌላቸው ቢሮ ተከራይተው የሚያገለግሉ ናቸው። በዚህም የተነሳ መንግስት ለቢሮ ህንጻ ኪራይ በ2011 በጀት ዓመት ብቻ ከ888 ሚሊዮን ብር በላይ አውጥቷል። በ2012 በጀት ዓመት ደግሞ የግለሰብ ህንጻዎች የኪራይ ጭማሪ ታሳቢ ተደርጎ አንድ ቢሊዮን ብር የሚጠጋ ገንዘብ እንደሚከፈል ታውቋል። እንደ አቶ ሃጂ
ኢብሳ ገለጻ፤ ከዚህ
ቀደም በነበረው አሠራር
ማንኛውም ተቋም በራሱ
ምርጫ የግለሰብ ህንጻዎችን
ተዋውሎ እና  ተከራይቶ ሲከፍል ቆይቷል። አሁን ግን ማንኛውም የፌዴራል ተቋም የህንጻ ኪራይ ሲፈልግ በምርጫው ብቻ ሳይሆን የሚከራየው በቅድሚያ ለገንዘብ ሚኒስቴር አሳውቆ በተዋቀረ ኮሚቴ አማካኝነት ሲወሰን ብቻ ነው። የህንጻ ኪራይ ዋጋ
በየጊዜው መጨመሩ አሳሳቢ
መሆኑን የተናገሩት አቶ
ሃጂ፤ ተቋማት በቦታ
መረጣ ረገድ በተለይ
የህንጻ ኪራይ ዋጋቸው
በካሬ ከፍተኛ እንደሆነ
 በሚታሰቡ
እንደ ቦሌ፣ መርካቶ
እና አራት ኪሎ
የመሳሰሉ አካባቢዎች ላይ
ተቋማት በተቻለ መጠን
የኪራይ ውል እንዳይፈጽሙ
ጥረት እየተደረገ ነው።
በዚህ ረገድ ከፍተኛ
የኪራይ ዋጋ የታየባቸው
ሦስት ተቋማት ውል
እንዲሰረዝ ተደርጓል። ይህ
ይሁንና የየተቋማቱን የቦታ
ጥበት መሰረት አድርጎ
ተመጣጣኝ ዋጋ ባላቸው
የግለሰብ ህንጻዎች ውስጥ
እንዲከራዩ አማራጭ እየተወሰደ
 መሆኑንም ተናግረዋል። እንደ አቶ ሃጂ
ከሆነ፤ በ2007 ዓ.ም
የነበረው የመንግስት ተቋማት
የህንጻ ኪራይ ዋጋ
257 ነጥብ 6 ሚሊዮን ብር
ነበር። የኪራይ ዋጋው
በአሁኑ ወቅት ያደገው
ከኪራይ ዋጋ መጨመርና
በሚኒስቴር መስሪያ ቤቶች
ቁጥር ቢቀንስም በስራቸው
የሚቋቋሙ ተቋማት ቁጥር
በማደጉ ምክንያት ነው።
በመሆኑም ተቋማት የራሳቸውን
ህንጻ  እስኪገነቡ ድረስ እየተከራዩ መስራታቸው ይቀጥላል። በሌላ በኩል ግን የራሳቸው ህንጻ ገንብተው ከኪራይ የተላቀቁ የፌዴራል ተቋማትም ቁጥር 12 ደርሷል። ይሁንና መንግስት በልማት ድርጅት የፌዴራል ቤቶች ኮርፖሬሽን በኩል የሚያስገባውና ለኪራይ የሚያወጣው ሲነጻጸር ወጪው በእጅጉ በልጦ ተገኝቷል። የፌዴራል ቤቶች ኮርፖሬሽን የኮርፖሬት ኮሚዩኒኬሽን ዳይሬክተር አቶ ክብሮም ገብረመድህን እንደገለጹት፤ ተቋሙ በዓመቱ አጠቃላይ 818 ሚሊዮን ብር ገቢ አግኝቷል። ከዚህ ውስጥ ከቤቶች ኪራይ ያገኘው 549 ሚሊዮን ብር ነው። ኮርፖሬሽኑም በአሁኑ ወቅት ለመንግስት ተቋማት ኪራይ ብሎ የሚያዘጋጃቸው ህንጻዎች የሉትም። በአዲስ አበባ እና በድሬዳዋ ከተሞች ከ18ሺ በላይ የኮርፖሬሽኑ ኪራይ ቤቶች እንደሚገኙ የገለጹት አቶ ክብሮም፤ ከዚህ ውስጥ 6ሺ635 የሚሆኑት የንግድ ቤቶች ናቸው። ተቋሙም የኮንስትራክሽን ምርት አቅርቦትና የኪራይ ገቢን ጨምሮ በ2012 በጀት ዓመት 1ነጥብ4 ቢሊዮን ብር ለማግኘት አቅዷል። ገቢው ከፍ እንደሚል የታሰበው ከንግድ ቤቶች የኪራይ አከፋፈል ጋር ተያይዞ በሦስት ዓመት የሚታሰብና የሚጨምር የዋጋ ሥሌት ሥርዓት መኖሩን ታሳቢ አድርጎ ነው።  አዲስ ዘመን ነሃሴ 25/2011 ጌትነት ተስፋማርያም